### Beslutning

Anbefales.

### Sagsfremstilling

## Resume og sagens baggrund

Teknik- og Miljøudvalget besluttede den 3. marts 2022 at igangsætte udarbejdelsen af en ny lokalplan for området.

Administrationen fremlægger Forslag til lokalplan nr. 588 for boligområde ved [adresse], Gørlev. Sagen lægger op til Kommunalbestyrelsens beslutning om at fremlægge planforslaget i offentlig høring.

## Indstillinger

Direktøren indstiller, at

1. Forslag til Lokalplan nr. 588 for boligområde ved [adresse], Gørlev, godkendes til offentlig fremlæggelse i 4 uger
2. Afgørelse om, at der ikke skal gennemføres en miljøvurdering af planforslaget, offentliggøres med klagefrist på 4 uger.
3. Administrationen bemyndiges til at foretage nødvendige redaktionelle ændringer til planforslaget forinden offentlig bekendtgørelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

*Forslag til lokalplan*Forslag til lokalplan nr. 588 er vedlagt som bilag 1. Lokalplanen erstatter gældende Lokalplan nr. 503 for et boligområde ved [adresse] i Gørlev, som er vedtaget i 2008, men som aldrig er blevet realiseret. Lokalplanen inddrager desuden den resterende del af matriklen (matr. nr. 5dd), der ikke er lokalplanlagt, samt en mindre del af matr. nr. 5dh.

En lokal projektudvikler ønsker at imødekomme efterspørgsel på mindre boliger i ét plan. Den gældende lokalplan udlægger området til etagehusbebyggelse i to plan.

Lokalplanens formål er at skabe grundlag for, at der kan opføres en tæt-lav boligbebyggelse (rækkehuse) med ca. 27 boliger, som vil bidrage til en fortætning og et mere sammenhængende bebyggelse i [adresse]. Det nye boligområde vil binde boligbebyggelserne på [adresse] og Æblehaven sammen og optage dele af det tomme område, som sukkerfabrikkens nedlagte aktiviteter har efterladt.

Lokalplanen fastlægger et sammenhængende stisystem og et fælles friareal, som er fordelt på mindre, intime rum koblet til stisystemet og rækkehusene. Fra stamvejen med fortov, og den ene sti, vil der være interessante kig til [adresse] vartegn, de hvide siloer.

*Særlige opmærksomhedspunkter*Lokalplanområdet er udvidet til at omfatte en lille del af matr. nr. 5dh, [adresse], Gørlev, som ejes af kommunen. Herved sikres en adgangsvej, som varetager forskellig hensyn, herunder:

* Vejret til den kommunale ejendom [adresse] En mere reel indgang til lokalplanområdets østligste parkeringsareal, også for renovationsbiler
* En mulighed for at udvide vejens forløb mod øst til [adresse] tidligere areal, der nu iht. kommuneplanen kan omdannes til blandet bolig- og erhvervsområde.

Da planlægningsarbejdet blev igangsat fremgik det, at grundene udstykkes mellem 200-300 m2. Dette er blevet bearbejdet i den efterfølgende proces, og lokalplanforslaget indeholder derfor en bebyggelsesplan med grundstørrelser ned til 150 m2. Dette afviger fra kommuneplanens generelle rammebestemmelser om arealforbrug, der angiver en grundstørrelse på mellem 250-500 m2 som udgangspunkt. Administrationen vurderer ud fra en konkret vurdering, at det er rimeligt at afvige herfra, da der er et passende friareal (20 %) til boligerne kombineret med, at området ligger tæt på centerområdets funktioner, byrum og rekreative muligheder. Derudover indeholder lokalplanen bestemmelser om, at beboelsesbygninger skal placeres indenfor retningsgivende byggefelter, hvorved området selv efter en fuld udbygning vil fremstå som et område med plads til grønne arealer og et sammenhængende stisystem. Hvis det fælles friareal udmatrikuleres til en selvstændig matrikel, må arealet medregnes med en proportionel andel i grundenes størrelse, og fravigelsen vil derfor være væsentlig mindre.

Lokalplanområdet er kortlagt forurenet, og uanset lokalplanens bestemmelser må lokalplanområdet ikke bebygges eller anvendes til boligformål, førend der er opnået tilladelse efter jordforureningslovens §8 fra Kalundborg Kommune. Denne sagsbehandling er igangsat.

*Miljøscreening*Administrationen har gennemført en screening efter lov om miljøvurdering af planer og programmer og af konkrete projekter (VVM), jf. bilag 2. På baggrund af denne screening vurderer administrationen, at lokalplanforslaget ikke vil få væsentlig indvirkning på miljøet, og der således ikke skal udarbejdes miljørapport. Screeningsafgørelsen begrundes med, at lokalplanen indpasser sig fint i den eksisterende bystruktur og gennem en byfortætning vil styrke en levende og tryg bymidte i Gørlev. Dertil kommer, at det vurderes, at lokalplanen varetager og stiller krav om støjafskærmning, hvis det viser sig, at lokalplanområdet er støjbelastet.

*Det videre forløb*Godkendes planforslaget vil det blive fremlagt i offentlig høring i 4 uger. Herefter vil eventuelle bemærkninger mv. blive behandlet og/eller indarbejdet, og det forventes, at planforslaget kan fremlægges til endelig godkendelse efter sommerferien.

## Økonomiske konsekvenser

Ingen.